
SELEBRAHON ANG BULAWANON NGA 
ANIBERSARYO SANG BAG-ONG HANGAWAY 
SANG BANWA! 


AWAYON KAG PASLAWON ANG TODO-LARGA NGA KONTRA REBOLUSYONARYO NGA GYERA 
SANG GARUK KAG PASISTA NGA REHIMEN SANG US-DUTERTE! ISULONG ANG INAWAY BANWA 
TUBTOB SA KADALAG-AN! 


Komiteng Rehiyunal sang Partido sa Isla sang Negros 
Marso 29, 2019 


Nagasaludo ang Komiteng Rehiyunal sang Partido sa Isla sang Negros sa makasaysayan 
nga bulawanon nga anibersaryo sang Bag-ong Hangaway sang Banwa (BHB) nga gintukod 
sang Partido Komunista sang Pilipinas (PKP) sadtong Marso 29, 1969. Upod ang masa kag 
pumuluyo sa Negros Occidental, Negros Oriental kag sa bilog nga pungsod, amon ihalad ang 
Pulang saludo sa tanan nga pulang hangaway kag kumander sa pinakapalangga naton nga 
hukbo sa pinakamaayo nga mga anak sang pumuluyo. Selebrahon naton ang kadalag-an sang 
BHB sa nagligad nga 50 ka tuig nga pagserbisyo sa masang anakbalhas kag pumuluyo kag 
tayuyon nga pagtipon sang rebolusyonaryo nga kusog sa patag sang militar kag pulitika. 


Importante ang mga kadalag-an nga ini para sa 
dugang nga pagpabaskog sa aton pwersa kag pagsulong 
sang inaway banwa sa tunga sang todo-larga nga kontra- 
rebolusyonaryo gyera nga ginalunsar subong sang 
rehimeng US-Duterte paagi sa laye militar (martial law) sa 
Mindanao kag de facto martial law sa iban pa nga bahin 
sang isla, kabahin na ang isla sang Negros. 

Nagatinikal subong ang mga pasistang AFP kag PNP 
tungod nadakpan nila ang abi nila “daku nga isda” sang 
Negros: si Kaupod Frank Fernandez nga tagapamaba 
sang National Democratic Front (NDF) diri sa Negros, 
kag Kaupod Cleofe Lagtapon. Pero samtang nagakadlaw 
ang mga pasista nga ini, ang mga Negrosanon kag 
bug-os nga pumuluyo mas labi pa nga nagakaugot sa 
ila nga pagpanghambog kag desperado nga tikang sa 
pagpaniktik, pagdakup, kag pagpriso sa ila ni Ka Frank 
kag Ka Cleofe sa pihak sang ila katigulangon kag maluya 
nga ikaayong lawas. 


Ang wala untat nga pasistang kakugmat, pagpigos, 
kabutigan kag kabuang sang rehimen ang nagtulod mismo 
sa BHB, mga rebolusyonaryo nga pwersa kag masa agud 
mas labi pa nga magpabakod kag magpakahanas, sa lain- 
lain nga dagway sang pakig-away labi na sa malapnagon 
kag masunson nga inaway gerilya base sa nagalapad kag 
nagadalum nga baseng masa. 

Ang mahinungdanon pag-integrar kag implementasyon 
sang mga hilikuton sa armado nga paghimakas, 
rebolusyong agraryo kag pagtukod sang mga organo 


sa gahum pampulitika epektibo nga makapreserba kag 
makapauswag sa rebolusyonaryong kusog sa kaumhan 
padulong sa mas mataas nga halintang sang inaway 
banwa. Ang maisogon nga pag-atubang kag pagpaslaw 
sang BHB kag masa sa kontra rebolusyonaryo nga gyera 
sa subong nga rehimen kag ang malapad nga punsodnon 
nga kahublagan kontra sa tiraniya, korapsyon, palas-anon 
nga mga patakaran pang-ekonomiya kag padayon nga 
pagbaligya sang pungsudnon nga soberanya sa US kag 
mangin sa Tsina, ang lubos nga nagligwin kay Duterte sa 
pumuluyo hasta nga mapatalsik ini. 

Ihatag naton ang pinakamataas nga pagsaludo sa aton 
mga martir kag baganihan sang inaway banwa, ang madamu 
nga mga pulang kumander kag hangaway sang hukbo sang 
pumuluyo naghalad sang ila kabuhi para matukod ang 
hukbo sang pumuluyo, maisog nga ginapangapinan ang 
masa halin sa pagpang-abuso kag pangpang-atake sang 
mga armado nga idu-ido sang lokal nga nagaharing sahi, 
neokolonyal nga estado kag imperyalismo, kag para isulong 
ang bag-o nga demokratiko nga rebolusyon sa Pilipinas 
paagi sa pangmalawigon nga inaway banwa. 

Sa isla sang Negros, indi malipatan sang masa kag 
pumuluyo ang dungganon nga kabuhi kag paghimakas 
nila Kaupod Apolinario Gatmaitan, Leonardo Panaligan, 
Roselyn Pelle, Armando Sumayang Jr, Rachelle Mae Palang 
kag iban pa nga mga martir kag bagani halin sa hanay 
sang mga mamumugon, mangunguma kag mamumugon 
sa kaumhan, kababaenhan, estudyante nga pamatan- 
on, imol nga taga-syudad, propesyunal kag intelektwal 
sa kasyudaran kag iban pa nga ginahimuslan nga sektor 
sa sosyedad. Ginpili nila nga magbulig sa masa kag sa 
rebolusyon paagi sa pinakamataas nga dagway sang 
paghimakas. Ginsindihan nila ang kalayo sang armado 
nga paghimakas nga sa subong nagadaba-daba sa bilog 
isla kag bilog pungsod. Ila gin-iwagan ang banas padulong 
sa masanag nga rebolusyonaryo nga palaabuton sa 
mga baganihang pumuluyong Pilipino nga makahas nga 
maghimakas kag magmadinalag-on. 


Ang Rebolusyonaryo nga Armadong Paghimakas 
sa Negros 


Temprano pa sang 1969 nasugudan na ang armado 
nga paghimakas sa isla sang ginpadala ang magamay 
nga armado nga yunit para ipatuman ang hilikuton masa 
sa bukid nga bahin sang North Negros. Isa ka magamay 
nga yunit sang Partido kag istap sang Dumaguete Times 
kabahin sa nagpropaganda sang pungsudnon demokratiko 
nga linya kag pag-analisa sa mga lokal nga isyu. Ang una nga 
armado nga yunit sa North Negros mapagsik nga naglunsar 
sang mga aksyon militar apang nabudlayan sila tungod 
sa kapaslawan sa pagtukod sang baseng masa antes 


ipatuman ang mga ini kontra sa dalagku kag poderoso nga 
mga kaaway. 

Apang sadtong temprano pa nga bahin sang dekada 
“TO, kaupod ang padayon nga paghimakas sang Partido 
nga ihanda ang kaumhan sa Negros para sa gerilya nga 
pagkig-away, ang paghimakas masa naglapta nga daw 
kalayo nga indi mapunggan. Paslaw ang mga reaksyunaryo 
sa pagtapna sa mga mamumugon, mangunguma, kag 
mamumugon sa kaumhan nga naglunsar sang mga protesta 
batuk sa denikada nga pagpanghimulos sang dalagku 
agalon mayduta-kumprador sa sistema nga hasyenda kag 
industriya sang kalamay sa isla. 

Paagi sa ikaduha nga kahublagan propaganda, ang mga 
pamatan-on nga naka-eskwela sa mga sentrong syudad 
pareho sa Manila nagbalik sa Negros kag nagkadto sa 
kaumhan para magpatuman sa mga mahinungdanon 
nga hilikuton sa pagpalapnag sang Marxismo kag sang 
punsudnon demokratiko nga linya, pagkondukta sang 
pangsosyedad nga pagpangusisa, kag pagpreparar sa mga 
erya para mangin sona gerilya. Ang mga mamumugon kag 
mangunguma nasubhan sa kahublagan masa, upod ang 
pamatan-on, mga tawo simbahan kag iban pa nga sektor 
nga nagasuporta sa paghimakas sang baseng masa, 
tubtob nga nag-uyat sang armas kag nangin Pulang hukbo. 

Halin sa panugod nga eksperyensya nangin armado 
sa leksyon, sadtong 1973 natukod na sang Partido paagi 
sa BHB ang mga rebolusyonaryo nga baseng masa upod 
sa imol nga mangunguma kag tumandok sa erya sang 

CHICKS sa Sur nga bahin sang Negros Occidental. Nahimo 
ini paagi sa matutom nga hilikuton masa, mga breyktru 
sa kontra-pyudal nga paghimakas kag madinalag-on nga 
punitibong aksyon kontra sa mga ginakangil-aran nga 
mga despotiko nga agalon may duta kag ila nga armadong 
goons. Sang 1976, ang hukbo sang banwa nalab-ot na 
bisan ang interyor nga mga baryo sa kaiping nga banwa 
sang Negros Oriental. 

Ang pagtukod sang BHB sa Negros may signipikante 
kag madalum nga epekto sa masa nga dugay na nga 
ginahandum nga maka angkon sang ila kaugalingon nga 
hukbo. Ang pagluntad sang pulang hangaway sang NPA 
ka kabukiran naghawan sa dalan para mahangpan sang 
pumuluyo ang mga rason sa likod sang kapigaduhon, 
kagutom nga ila naagihan, inhustisya kag lain-lain nga 
dagway sang pagpamigos kag pangpanghimulos sang 
agalong may duta kag kumprador sa Negros nga kadam-an 
nakabase sa Manila kag ang nagapangibabaw sa pulitika 
kag ekonomiya sang mala-kolonyal kag mala-pyudal nga 
sosyedad. 

Ang padayon nga pagdaku sang kahublagan masa 
sa mga sentrong urban sang Negros sadtong dekada 
“TO tubtob sa tunga-tunga sang dekada “80 naghatag 
sa armadong rebolusyon sang tayuyon nga tuburan sa 
lubos panahon nga pwersa (“full-time forces”) halin sa 
mamumugon, estudyante, taong simbahan, titsers kag 
halin sa hanay sa mga sadto anay bilanggo politikal, nga 
gin-mobilisa sulod sa komprehensibo nga pag-uswag sang 
mga larangan gerilya kag pagtukod sang bag-o. 

Ang makahas kag madinalag-on nga taktikal nga 
opensiba sang BHB sa Negros sa sini nga panahon nga amo 
ang nagtampok sa Negros bilang isa ka “bulkan sosyal” sang 
naga-indakal nga banggianay sa tunga sang nagahari nga 
sahi kag ginaharian, ang nagahimulos kag ginahimuslan. 
Ang epektibo nga taktika kag teknika sa pakig-away, upod 
ang mainit nga suporta halin sa masang mangunguma kag 
pumuluyo, ang naghatag sang daku nga kumpyansa sa 
BHB para awayon ang mga “private army” ukon armadong 
kusog sang dalagku agalon mayduta-kumprador sa Negros 
kag ang armado nga kusog sang bilog nga reaksyunaryo 
nga estado nga ginatiglawasan sang AFP, PNP kag ila mga 
paramilitar. 

Bisan nalab-ot na sang rebolusyonaryo nga kahublagan 
kag armado nga paghimakas sa Negros ang wala kapareho 
nga pag-ibwal sadtong Dekada “80, sa amo sini nga panahon 
nagluntad ang sayop nga linya ni Arturo Tabara kag iya nga 
rebisyunista nga grupo sa sulod sang Bisayas Komisyon kag 
ang Komiteng Rehiyunal sang Partido sa Negros hasta nga 
napatuman ini sa bilog na rehiyon. Ang sayop nga linya sang 
estratehiko nga kontra-opensiba o SCO, nga ginlaragway 
sang indi sa panahon nga regularisasyon sang mga yunit 


gerilya kag insureksyunismo sa kasyudaran, nagdala sang 
sunod-sunod nga kapaslawan sa BHB kag nagresulta sa 
paggamay sang baseng masa kag rebolusyunaryo nga 
kahublagan sa Negros. 

Bangud sa sini nga dis-oryentasyon, mas nangin 
bulnerable ang bilog nga rebolusyunaryo nga kahublagan 
sa kabaris nga atake sang Oplan Thunderbolt, ang kontra- 
insurhensiya nga plano sang AFP sa Negros sadtong 
katapusan nga bahin sang dekada “80 nga nagdala sang 
wala tupong nga halit sa kabuhi kag palangabuhian sang 
masa. Ang grabe nga militarisasyon, pagpangbomba sa mga 
komunidad kag iban pa nga pagpang-abuso sang kaaway 
gin-atubang paagi sa putsista kag lunsay-militar nga mga 
aksyon nga naggasgas sa rebolusyonaryo nga pwersa kag 
pagpatumbaya sa matutom nga hilikuton masa. Ang Tabara 
nga grupo ang nagduso sa sayop nga linya nga amo ang 
mas nagwasak sa rebolusyonaryo nga kahublagan sa isla. 
Ini nagpadulong sa paksyunalismo, sa pagtuhaw sang ila 
kaugalingon nga bangkarote nga partido kag bandido nga 
armado nga pwersa, partikular sa bogus nga Revolutionary 
Proletarian Army ukon RPA nga sa karon nahublasan na kag 
notoryus sa Negros bilang mersenaryo sang mga despotiko 
agalon mayduta-kumprador kag garuk nga mga politiko. 

Kapareho sang panindugan sa mga bag-o nga usbong 
nga proletaryong rebolusyonaryo sadto sang Una nga 
Dungganon nga Kahublagan Panadlong nga nagtukod liwat 
sa Partido kag sang hangaway sang banwa sang 1968- 
1969 halin sa nabilin nga maayo nga mga elemento sang 
daan nga Partido Komunista kag Hukbong Mapagpalaya 
ng Bayan (HMB), ang mga proletaryong rebolusyonaryo sa 
Negros sadtong dekada ‘90 gin-ako ang hilikuton sang liwat 
nga pagpabaskog sang rebolusyonaryo nga kahublagan 
halin sa nabilin nga mga kadre nga nagpanindugan para 
sa pagtadlong sa mga kasaypanan kag liwat nga itib-ong 

kaugalingon nga hukbo 


ang mga sandigan nga prinsipyo kag ang nabilin nga 70 
nga hangaway sang BHB, nga nagkomposar lang sa 396 sa 
kabilugan nga kusog sang rebolusyonaryo nga kahublagan 
sa panahon sa dis-oryentasyon. 

Ang kadalag-an sang lkaduha nga Dungganon 
Kahublagan Panadlong (IDKP) ginkilala sa isla nga 
isa sa pinakasignipikante nga kadalag-an sang Partido 
sa Negros tungod indi lang ini desaysibo nga ginluwas 
ang rebolusyonaryo nga kahublagan sa rehiyon apang 
ini nagdala sang paborable nga posisyon para sa mas 
dalagkuan nga pagsulong. 

Ang nabilin nga duha ka platun nga kusog sang BHB 
matapos ang pagkawasak sini sa dis-oryentasyon, nahimo 
nga nangin binhi nga nagdala sa pagdaku sang armado 
nga rebolusyon sa Negros sa banas sa husto nga linya 
sang demokratiko nga rebolusyon sang pumuluyo nga may 
sosyalista nga padulungan. 

Ang Apolinario Gatmaitan Command (AGC), ang 
rehiyunal nga kumand sang BHB sa Negros, kabahin ang 
operational command sa nagkalain-lain nga larangan 
gerilya sa bug-os nga isla, padayon nga naangkon ang 
kumpyansa, suporta kag pagpalangga sang masa. Ang 
hukbo sang banwa nagapanguna nga instrumento nga 
gintukod sang Partido para batu-an ang suldado nga AFP 
kag sa palaaboton dugmukon ini, samtang nagapatuman 
sang hilikuton sa pagpundar sang baseng masa, organo 
sang gahum pampulitika, buluhaton sa produksyon, 
hilikuton pangkultura, edukasyon pampulitika sa masa kag 
iban pa nga hilikuton. 

Ginpamatud-an sang BHB ang iya salsalon nga disiplina 
sa pagpatuman sa mga rebolusyunaryo nga hilikuton sa 
ubay kag absoluto nga pagpamuno sang Partido. Ang 
madalom nga pag-ugat sini sa masa, pareho sa napamatud- 
an sadto sa panahon sang diktadurya ni Marcos kung 
diin ang rebolusyunaryo nga pwersa linghod pa kag 
nagapanugod pa lang, kag upod sa sunod-sunod nga mga 
kontra rebolusyunaryo nga kampanya sang mga papet nga 


rehimen nga sunod-sunod man nga napaslaw sang BHB 
kag sang bilog nga rebolusyunaryo nga kahublagan. 

Padayon nga nagabaskug ang BHB sa iya kaugalingon 
upod ang rebolusyonaryo nga masa sa pag-atubang kag 
pagpaslaw sa todo-larga nga kontra rebolusyonaryo nga 
gyera sang rehimen US-Duterte. Ang makasiligni nga atake 
sang estado batuk sa mga rebolusyunaryo nga pwersa kag 
pumuluyo sang Negros ang naghatag sa BHB sang linibo 
kag isa nga mga target para sa paglunsar sang taktikal 
nga opensiba nga magadul-ong sang dugang nga armas sa 
arsenal sang hukbo sang banwa, magpatalom sa ikasarang 
sa pulitika kag militar sang linibo ka pula nga kumander, 
hangaway kag mga masa nga napanday sa masingki nga 
paghimakas. 

Sa tunga sang mga taktikal nga opensiba nga magdala 
sang solido nga bunal sa ulo sa kaaway, permi nga handa 
ang rebolusyonaryo nga masa sa Negros nga dugang 
pauswagon ang praktika sang gerilya nga pakig-away 
sang masa, pauswagon sa istruktura kag katungdanan 
sang ginatos nga yunit milisya sang banwa kag mga yunit- 
pangdepesa sa mga baryo para sa punitibong aksyon kag 
atritibo nga atake nga maghatag sang linibo kag isa ka bira 
sa lawas sang kaaway. Ang mga lubos panahon nga yunit 
gerilya sang BHB nagpauswag man sang deployment kag 
pagmobilisa sa iya mga sandigan nga pormasyon sa mga 
sonang gerilya, kag ang pagpatuman sang partisano nga 
operasyon sa mga sentrong urban agud silutan ang mga 
bat-ulan nga mga kriminal sa sulod sa hanay sang mga 
kaaway sa sahi kag reaksyunaryo nga estado. 


Mga Hangkat sa Brutal nga Kontra Rebolusyonaryo 
nga Gyera ni Duterte sa Negros 


Ang pasista nga kakugmat nga gintuga sang armado nga 
kusog sang rehimen US-Duterte sa Negros halin sa sunod- 
sunod nga pagpamatay sa mga lider mangunguma kag 
aktibista, ang pagmasaker sa mga mamumugon sa uma 
sa Sagay, kag ang nagapadayon nga pagpang-atake sang 
Oplan Sauron sa mga komunidad sang mga mangunguma 
sa syudad sang Guihulngan kag iban pa nga bahin sang 
Negros, mga bangkarote nga tikang sang isa ka garuk kag 
nagahuyango nga rehimen nga nahamulag sa masa. Ang 
arogante nga deklararasyon nga “todo gyera” sang AFP kag 
ang pag-imposar ni Duterte sang de facto martial law sa 
Negros paagi sa iya Memorandum Order 32 kag Executive 
Order 70 mga indikasyon sang nagadasig nga pagkadunot 
sang mala-kolonyal kag mala-pyudal nga nagahari nga 
sistema nga sa subong ginapamunuan sang isa ka buang 
nga manugpatay-tawo. 

Ang wala kaluoy nga pasistang pagpang-atake sang US 
Duterte nga rehimen nga kadungan sini sa mga patakaran 
sang gobyerno nga padayon nagapabug-at sa pumuluyo, 

nagtulod sa pumuluyo, ilabe na sa masang mangunguma, 
nga magsuporta sa hangaway sang pumuluyo kag sang 
armado nga paghimakas paagi sa direkta nga pakigbahin 
kag paghalad sang ila nga lubos panahon nga pag-upod 
sa BHB, sa ila pag-uyat sang armas agud isulong ang 
rebolusyon. 

Ang rebolusyonaryo nga kahublagan sa Negros 
ginauyatan ang malig-on nga paghiliusa, bastante nga 
kusog kag suporta sang masa, ang husto nga linya kag 
hugot nga pagpamuno sang Partido nga kinahanglan para 
sa armado nga rebolusyon agud dugang nga isulong sa isla 
kag makaamot sa subong nga pungsodnon nga pagtinguha 
sa pagpauswag sang inaway banwa pakaadto sa abanse nga 
halintang sang estratehiko nga depensiba. Kun masarangan 
sang BHB kag masa, sa ubay sang Partido, nga ilunsar ang 
armadong rebolusyon sa Negros kag sa iban nga bahin 
sang pungsod halin sa wala sadtong 1969, palaparon kag 
pabakuron sa ti-on sang pinakamapintas nga kahimtangan 
sa idalum sang diktadurya ni Marcos. kag pagpangibabaw 
sang malala nga kahalitan tuga sang mga kahuyangan 
kag kasaypanan sa panahon sang dis-oryentasyon, ang 
suhetibo nga pwersa sang rebolusyon yara subong sa 
pinakapaborable nga posisyon sa pagpatuman sang 
pagkabilugan nga panawagan sang Partido para sa paglab- 
ot sa tanan nga bahin nga kadalag-an sa pagpasulong sang 
demokratiko nga rebolusyon sang pumuluyo sa masunod 
nga mga katuigan. 

Ang bulawanon nga anibersaryo sang BHB 
pinakapaborable nga panahon sa pagsindi sa diwa sang 
indi maka-ugalingon nga pag-alagad sa pumuluyo, kag para 
sa matutom nga pagpatuman sang mga hilikuton sang 
Partido, Pulang hukbo kag masa sa pagpasulong sang 
inaway banwa: 

1. Padakuon sang pila ka pilo ang katapuan sang BHB. 
Sistematiko nga planohan kag ipatuman 
ang mga kampanya propaganda kag 
edukasyon sa hanay sang pumuluyo kag mga 
organisasyon masa para sa pagpabaskug sa 
rekrutment kag pagsuporta sa hukbo sang 
pumuluyo. Ipatapo sa BHB ang madamu 
nga kadre kag aktibista halin sa hanay sang 
mamumugon kag intelektwal. 

2. Pauswagon sa planado nga pamaagi 
ang kapasidad sang hukbo sang pumuluyo 
paagi sa padayon nga pagtukod sa ideolohiya 
kag pagtib-ong sa absoluto nga pagpamuno 
sang Partido, sistematiko nga paghanas 
sa teorya kag praktika para sa pagpataas 
sa kapasidad sa pakig-away, paghulag 
kag operasyon sang pormasyon platun, 
pagpaniktik, operasyon partisano, kag iban 


pa, padayon nga pataason ang politikal nga kamuklatan, 
pagtudlo sa diwang opensiba, muklat sa sansalon nga 
disiplina, kag pagpatuman sang linyang masa. 

3. Dugang nga pauswagon sa lain-lain nga lebel sang 
pamumuno kag kumand sa rehiyon para sa gilayon nga 
pag-analisa sa sitwasyon, pagplano kag pagsubaybay 
sa hilikuton pang-militar kag pulitikal, mainalamon nga 
pagmaksimisa sa latag kag kadalumon sang hukbo, kag 
direkta nga koordinasyon kag pagbinuligay sang lain-lain 
nga pwersang gerilya. 

4. Pasingkion ang mga anihilatibong sandigan nga 
taktikal nga opensiba para makatigayon sang solido nga 
bira sa kaaway kag makakumpiska sang armas para sa 
hukbo sang pumuluyo. Ang planado kag madinalag-on nga 
mga taktikal nga opensiba makapahuyang sa kaaway kag 
makapabakod sa hukbo sang pumuluyo, maghatag sang 
kusog kag kapagsik sang kontra-pyudal nga paghimakas kag 
iban pa nga paghimakas sang pumuluyo, kag magpalapad 
sa demokratiko nga gahum pampulitika. Padayon nga 
awayon ang konserbatismo sa militar. 

5. Padamuon kag palaparon ang mga yunit milisya 
sang banwa, yunit pangdepensa sang baryo kag grupo 
pangdepensa sang mga organisasyong masa. Ipasiguro ang 
epektibo nga pagpamuno sang Partido kag ang kumand 
sang hukbo sang pumuluyo sa mga yunit, kag dugang nga 
pauswagon ang ila kinaalam kag ikasarang sa pagpasulong 
sang gerilya nga pakig-away sang masa. 


MABUHAY ANG BAG-O NGA HANGAWAY SANG BANWA! 
MABUHAY ANG PAGHIMAKAS SANG PUMULUYONG PILIPINO! 
ISULONG ANG INAWAY BANWA TUBTOB SA KADALAG-AN! 

